Riforma fl-Istatut tal-MFA: Tnedija ta' konsultazzjoni pubblika Ir-riformi tal-governanza li għaddejjin huma fundamentali għall-isforzi tal-MFA biex tindirizza kwistjonijiet importanti bħall-integrità, l-etika, il-liċenzjar tal-clubs, ir-reviżjoni tal-istatut u r-ristrutturar korporattiv bit-tkabbir u s-sostenibbiltà tal-clubs tal-football u l-governanza tajba tkun fil-qalba tal-istrateġija tal-Assoċjazzjoni. Wara konsultazzjonijiet preliminari mal-UEFA u l-FIFA bejn Ottubru u Frar, il-Malta FA llum qed tniedi dokument ta' konsultazzjoni pubblika dwar ir-riforma tal-istatut b'mod parallel mal-konsultazzjonijiet li għaddejjin ma' partijiet interessati ewlenin. Il-proposti ta' governanza tajba jinkludu prinċipji bħal termini ta' kariga u limiti ta' età, rappreżentanza femminili u l-ħatra ta' membri onorarji f'ċirku ta' membri preċedenti. Is-separazzjoni tal-poteri tikkostitwixxi wkoll aspett ewlieni ta' dawn ir-riformi li huma mmirati biex jissimplifikaw id-dmirijiet u r-responsabbiltajiet tal-korpi varji tat-teħid tad-deċiżjonijiet bil-kontrolli u l-bilanċi meħtieġa. B'hekk, l-Assoċjazzjoni timpenja ruħha li tiżgura aktar trasparenza, responsabbiltà u effiċjenza fl-operazzjonijiet tagħha. Wara konsultazzjonijiet ma' clubs membri u assoċjazzjonijiet membri, issa l-MFA tinsab interessata li tiftaħ għal ideat mill-pubbliku ġenerali permezz tat-tnedija ta' dan il-proċess ta' konsultazzjoni pubblika. Il-pubbliku huwa mistieden jagħmel sottomissjonijiet bil-kummenti tiegħu fir-rigward tar-reviżjonijiet deskritti fid-dokument li jistgħu jitniżżlu mis-sit elettroniku tal-MFA Għal referenza, l-Istatut u r-Regolamenti attwali jistgħu jinstabu ukoll mill-istess sit elettroniku. Ir-rispons għandu jintbagħat bl-email lil reforms@mfa.com.mt sa mhux aktar tard mid-9 ta' Mejju 2021.